DC Human dors vir oulaas | Landbou
Mnr. DC Human van Riviersonderend het Saterdag nog vir oulaas geoes. Foto: Amelia Genis
Een van Suid-Afrika se moedigste rystoelboere, wat Saterdag nog koring geoes het, is oorlede.
Een van Suid-Afrika se moedigste rystoelboere is Maandagoggend aan 'n hartaanval oorlede.
Hy was mnr. DC (Boetie) Human (58) van die plaas Rondeheuwel by Riviersonderend. Volgens 'n familielid het hy die oggend water gevra en sy hulp het vir hom water geneem, en ook koffie gaan haal. "Toe sy weer in die kamer kom, was hy oorlede."
Hy was verlam sedert hy as 22-jarige in 'n motorongeluk was.
Human het Saterdagoggend nog land toe gegaan om die koring wat reeds platgesny is, te gaan dors. Hy het gewag en getoets, maar die vog in die koring was net te hoog.
Ten spyte daarvan het Boetie, soos familie, vriende en bure hom genoem het, aangebied om 'n ry van die platgesnyde koring te dors sodat ek 'n paar foto's kon neem.
Mnr. Schalk Viljoen van Dasberg Boerdery by Riviersonderend en 'n buurman van Human, sê hy het Vrydag klaar geoes, maar aangesien so baie van sy bure amper klaar was, het hy en sy werkers gaan help sodat almal voor die re?n kon klaarmaak.
"Ons sou Saterdag vir Boetie ook help, maar sy koring was net te nat. Hy het nog net 10 ha oorgehad."
Viljoen sê Human het 'n optimistiese ingesteldheid en 'n goeie humorsin gehad. "Hy het Saterdag nog gesê hy sit in die stroper en kyk hoe al die boere verbyry Struisbaai toe en hy moet wag dat sy koring afdroog, maar hy is mos gewoond aan sit. Hy sit al 38 jaar."
Volgens 'n artikel oor Human wat in 2006 in Landbouweekblad verskyn het, het hy nie van plaaswerk teruggedeins nie. Hy het 'n gemengde boerdery met skape, koring en gars gehad.
Hy het vir Landbouweekblad gesê hy hou die meeste van die saaiboerdery. "Trekkers is my lewe," en stroop was vir hom "die lekkerste deel van die boerdery". Maar 'n trekker en 'n stroper moes rooi wees, want Human was 'n groot Case-man.
Landbouweekblad skryf "in die leefvertrek van die opstal word dié voorkeur met trots vertoon: 'n Waardevolle versameling van skaalmodelle van sowat 60 trekkers, stropers en werktuie. Dié gogga het hom 15 jaar gelede gebyt. Hy versamel graag die skaars modelle. As hy dit kan bekom, voer hy dit uit Amerika in."
Viljoen sê beurtkrag het vir Human nog 'n struikelblok gestel. As hy tot laat in die aand gestroop het en nie tuis was voor die krag afgegaan het nie, moes hy in die stroper sit en wag tot die krag weer aangeskakel word sodat die hyser hom uit die stroper kon lig.
Human was nie getroud nie en sy ouers is reeds oorlede.
'n Gedenkdiens word op Vrydag 26 November om 11:00 in die NG kerk op Riviersonderend vir Human gehou.